Objecte i àmbit d'aplicació subjectiu
Òrgans competents per a la gestió del registre comptable de factures i la tramitació de les factures
Objectiu i funcions del Registre comptable de factures
Obligatorietat d'anotació en el Registre comptable de factures
Punt general d'entrada de factures electròniques e.FACT
Procediment per tramitar les factures
Anotació i distribució de les factures electròniques
Acceptació o rebuig de les factures
Consulta i notificació dels estats de tramitació de les factures
Protecció de dades de caràcter personal
Adaptació dels sistemes econòmics financers
Format de la factura electrònica i signatura
Fitxer de dades de caràcter personal
La Comunicació de la Comissió Europea al Parlament Europeu, al Consell, al Comitè Econòmic i Social Europeu i al Comitè de les Regions, COM (2010) 712, de 2 de desembre de 2010, Aprofitar a Europa els avantatges de la facturació electrònica, recull el desig de la Comissió que la facturació electrònica sigui el mètode prevalent de facturació a Europa com a màxim al 2020.
Així mateix, l'estratègia Europa 2020, de la Comissió Europea, inclou entre les seves prioritats el desenvolupament de l'economia basada en el coneixement i la innovació, destacant la facturació electrònica com a part de l'Agenda Digital per a Europa, en considerar que el seu ús generalitzat permet l'obtenció de guanys significatius en els entorns de contractació, pagaments, tributació, processos comptables i auditoria, i es configura com a suport per consolidar el comerç electrònic.
En aquest sentit, en els darrers anys, la Generalitat de Catalunya ha iniciat un procés de transformació dels sistemes d'informació, participació i relació, orientant-los cap una tramitació electrònica, tant en el seu ús intern com en la relació amb els ciutadans.
Amb aquesta intenció ha implantat diferents sistemes corporatius que permeten dissenyar entorns de processos i eines comunes en els departaments de la Generalitat de Catalunya i entitats del seu sector públic per disposar d'una Administració electrònica.
El marc normatiu actual derivat de la Llei 29/2010, de 3 d'agost, de l'ús de mitjans electrònics al sector públic de Catalunya, per la qual es va adequar al model català d'Administració electrònica al marc bàsic fixat per la Llei estatal 11/2007, de 22 de juny, d'accés electrònic dels ciutadans als serveis públics, la Llei 10/2011, de 29 de desembre, de simplificació i millora de la regulació normativa, així com de les modificacions introduïdes en el Reial decret legislatiu 3/2011, de 14 de novembre, pel qual s'aprova el Text refós de la Llei de contractes del sector públic, que ha determinat l'obligació de presentar les factures en un registre administratiu i identificar-hi l'òrgan administratiu competent per fer-ne la tramitació, ha culminat amb l'aprovació de la Llei 25/2013, de 27 de desembre, d'impuls de la factura electrònica i creació del Registre comptable de factures en el sector públic, a partir de la qual neix l'obligació de crear un Registre comptable de factures gestionat per l'òrgan o unitat administrativa que té atribuïda la funció comptable, facilitant-ne el seguiment i enfortint els òrgans de control intern, als quals se'ls hi atribueix la facultat d'accés a la documentació comptable en qualsevol moment.
En base a la disposició final sisena de la Llei esmentada, el Ministeri d'Hisenda i Administracions Públiques va aprovar l'Ordre HAP/492/2014, de 27 de març, per la que es regulen els requisits funcionals i tècnics del Registre comptable de factures de les entitats de l'àmbit d'aplicació de la Llei 25/2013, de 27 de desembre, d'impuls de la factura electrònica i creació del Registre comptable de factures al sector públic, igualment amb caràcter bàsic, llevat de referent a la seva disposició addicional primera.
En l'àmbit de la Generalitat de Catalunya ja es disposava d'eines i plataformes corporatives pel compliment de les determinacions de la Llei 25/2013, de 27 de desembre, d'impuls de la factura electrònica i creació del Registre comptable de factures al sector públic.
L'any 2008, el Consorci Administració Oberta de Catalunya va posar en marxa el servei e.FACT que permet a totes les administracions públiques catalanes rebre factures electròniques.
Per la seva banda, en l'àmbit de l'Administració de la Generalitat de Catalunya i el seu sector públic es va implementar el projecte GeFACT, gestionat pel Departament d'Economia i Coneixement, com a sistema eficient de custòdia i distribució de la facturació electrònica.
I amb l'Acord GOV/151/2014, d'11 de novembre, sobre el punt general d'entrada de factures electròniques de Catalunya, es va declarar el servei e.FACT del Consorci Administració Oberta de Catalunya punt general d'entrada de les factures electròniques de l'Administració de la Generalitat de Catalunya i el sector públic que en depèn, mitjançant l'aplicació corporativa GeFACT.
Per altra banda, el sistema d'informació econòmic financer corporatiu, GECAT, que ja s'utilitzava, donava resposta al requeriment efectuat per la Llei orgànica 2/2012, de 27 d'abril, d'estabilitat pressupostària i sostenibilitat financera, respecte al fet que les administracions publiques disposessin d'un sistema comptable d'informació suficient i adequada que permetés verificar les seves situacions financeres i el compliment de les normes europees en aquesta matèria, garantint la coherència de les normes i procediments comptables i la integritat dels sistemes de recopilació i tractament de dades.
Amb la regulació del procediment de tramitació i anotació de les factures en el Registre comptable de factures, que s'efectua mitjançant la present Ordre, el sistema GECAT permet conèixer d'una manera més rigorosa i exacta el volum real de la despesa i el control de la morositat en l'àmbit de l'Administració de la Generalitat.
Sota aquest escenari es dicta la present disposició, la finalitat de la qual és regular el procediment de tramitació i anotació de les factures en el registre comptable de factures, de conformitat amb les bases estatals contingudes a la Llei 25/2013, de 27 de desembre, d'impuls de la factura electrònica i creació del Registre comptable de factures al sector públic i la normativa que la desenvolupa, de forma que es converteixi en un instrument àgil i eficaç per a conèixer en cada moment la xifra real d'obligacions pendents de pagament tant de l'Administració de la Generalitat de Catalunya com del sector públic que en depèn i, per tant, si es compleixen els terminis fixats a la Llei 3/2004, del 29 de desembre, per la que s'estableixen mesures de lluita contra la morositat en les operacions comercials i a l'article 216 del Reial decret legislatiu 3/2011, de 14 de novembre, pel qual s'aprova el Text refós de la Llei de contractes del sector públic, a més d'oferir les dades necessàries per al càlcul del període mig de pagament definit en el Reial decret 635/2014, de 25 de juliol, pel qual es desenvolupa la metodologia de càlcul del període mig de pagament a proveïdors de les Administracions Públiques i les condicions i el procediment de retenció de recursos dels règims de finançament, previstos a la Llei orgànica 2/2012, de 27 d'abril, d'estabilitat pressupostària i sostenibilitat financera.
La Generalitat de Catalunya assumeix totalment com a prioritat avançar en el model d'Administració electrònica i en la cerca de solucions de facturació electrònica obertes a la realitat empresarial del nostre país.
En aquest sentit es va decidir treballar conjuntament amb la resta d'administracions públiques catalanes i els operadors privats que són actius en la matèria.
Respecte l'entrada en vigor de la present Ordre es preveu que es produeixi a l'endemà de la seva publicació al Diari Oficial de la Generalitat de Catal unya, atès que el contingut de la mateixa suposa l'adaptació i regulació a l'àmbit de l'Administració de la Generalitat de Catalunya i del sector públic que en depèn, de l'obligació d'ús de la factura electrònica prevista a l'article 4 de la Llei 25/2013, de 27 de desembre, d'impuls de la factura electrònica i creació del Registre comptable de factures al sector públic, que va entrar en vigor el passat 15 de gener de 2015, de conformitat amb allò previst a la seva disposició final vuitena.
Aquesta data és la que justifica, igualment, que l'article 4.4 de la present Ordre s'apliqui amb efecte des del dia 15 de gener de 2015 per a les factures emeses a partir d'aquesta data.
Aquesta Ordre conté 14 articles, 1 disposició addicional, 1 disposició transitòria, 2 de finals i 2 annexos.
L'article 20 de la Llei orgànica 15/1999, de 13 de desembre, de protecció de dades de caràcter personal, estableix que la creació, la modificació o la supressió dels fitxers de les administracions públiques requereix una disposició general publicada al diari oficial corresponent.
La Llei 32/2010, d'1 d'octubre, de l'Autoritat Catalana de Protecció de Dades de Catalunya, en la disposició final tercera, estableix que els consellers de la Generalitat, dins l'àmbit de les competències respectives, estan habilitats per crear, modificar i suprimir, mitjançant una ordre, els fitxers dels seus departaments o dels ens públics vinculats o que en depenen.
Atès que s'ha emès l'informe preceptiu de l'Autoritat Catalana de Protecció de Dades, que estableix l'article 5.m) de la Llei 32/2010, de l'1 d'octubre, de l'Autoritat Catalana de Protecció de Dades.
Aquesta disposició es dicta de conformitat amb l'article 159.2 de l'Estatut d'Autonomia de Catalunya, en relació als articles 150 i 159.1, que atorga la competència compartida a la Generalitat de Catalunya per a regular el règim jurídic i procediment de les administracions públiques catalanes en tot allò que no estigui afectat per la competència exclusiva de l'Estat per dictar les bases sobre aquestes matèries, i l'article 111 que atorga a la Generalitat la potestat legislativa, reglamentària i la funció executiva en el marc de les bases que fixi l'Estat, així com l'article 211 que preveu la competència exclusiva de la Generalitat de Catalunya per a ordenar i regular les seves finances.
En ús de la potestat que m'atorga l'article 39.3 de la Llei 13/2008, del 5 de novembre, de la presidència de la Generalitat i del Govern, i l'article 23.4 del Text refós de la Llei de finances públiques de Catalunya aprovat pel Decret legislatiu 3/2002, de 24 de desembre, i d'acord amb el dictamen de la Comissió Jurídica Assessora
Aquesta Ordre té per objecte regular el procediment de tramitació de les factures i la seva anotació en el Registre comptable de factures.
El que preveu aquesta Ordre és d'aplicació a l'Administració de la Generalitat de Catalunya, les entitats autònomes de caràcter administratiu, el Servei Català de la Salut, l'Institut Català de la Salut i a totes les entitats públiques que formen part del sector públic de la Generalitat de Catalunya, amb participació majoritària directa o indirecta, i també les altres entitats incloses en el sector d'administracions públiques de la Generalitat de Catalunya segons el sistema europeu de comptes.
Cadascun dels subjectes inclosos en l'article 1.2 disposarà d'un registre comptable de factures propi.
La gestió, administració i manteniment del Registre comptable de factures de l'Administració de la Generalitat de Catalunya i del seu sector administratiu correspon a la Intervenció General, com a òrgan que té atribuïda la funció de comptabilitat.
La gestió, administració i manteniment del Registre comptable de factures de la resta d'entitats definides a l'article 1.2, correspon a l'oficina comptable de cadascuna d'elles, és a dir, a l'òrgan que té atribuïda la direcció comptable de l'entitat.
A l'efecte del que disposa aquesta Ordre són òrgans competents per a la tramitació de les factures, a més de l'oficina comptable, l'òrgan gestor i la unitat tramitadora.
Es considera òrgan gestor el centre directiu que té atribuïda la competència per aprovar l'expedient de despesa, i es considera unitat tramitadora l'òrgan administratiu encarregat de la tramitació de l'expedient.
El Registre comptable de factures està interrelacionat o integrat dins del sistema d'informació econòmic financer de cada entitat i té com a objectiu principal reflectir i acreditar la totalitat de les factures rebudes per l'entrega de béns i prestació de serveis.
Aquest registre ha de mostrar en tot moment informació actualitzada de les obligacions que se'n deriven de les factures anotades i el seu estat de tramitació, la qual cosa és necessària per a conèixer el compliment dels compromisos de pagament i determinar el període mig de pagament a proveïdors.
Són funcions del registre comptable de factures:
a) Anotar de manera immediata totes les factures registrades prèviament en el registre administratiu o equivalent, deixant constància de les dates de registre respectives.
b) Posar a disposició dels òrgans competents les factures anotades per a la seva tramitació.
c) Anotar la conformitat, el rebuig o l'anul·lació de les factures, deixant constància de la data en què s'hagi produït i, si escau, de la devolució de les factures per part de l'òrgan competent.
d) Mostrar la data de comptabilització de l'obligació reconeguda, en cas de conformitat.
Tots els proveïdors poden expedir i remetre factures electròniques justificatives de l'entrega de béns o prestació de serveis realitzats, d'acord amb el format de factura i signatura previstos a l'Annex 1 d'aquesta Ordre.
Els subjectes inclosos en l'article 1.2 d'aquesta Ordre han de promoure l'extensió de l'ús de la factura electrònica entre els seus proveïdors, ja siguin públics o privats.
En tot cas, les entitats a les quals es refereix l'article 4 de la Llei 25/2013, del 27 de desembre, d'impuls de la factura electrònica i creació del Registre comptable de factures en el sector públic, estan obligades a l'ús de la factura electrònica i a presentar-a a través del punt general d'entrada de factures electròniques de Catalunya e.FACT o altres plataformes equivalents amb les quals es garanteixi la interoperabilitat i l'intercanvi de factures de manera bidireccional, quan siguin emeses en el marc de les relacions jurídiques entre proveïdors de béns i serveis i les administracions públiques definides a l'article 3.2 del Reial decret legislatiu 3/2011, de 14 de novembre, pel qual s'aprova el Text refós de la Llei de contractes del sector públic.
S'exclou de l'obligació de facturació electrònica:
c) Les factures que corresponguin a despeses tramitades a través del fons de maniobra fins un import màxim de 5.000 euros.
d) Les factures simplificades regulades a l'article 4 del Reial decret 1619/2012, de 30 de novembre, pel qual s'aprova el Reglament pel qual es regulen les obligacions de facturació no resten subjectes a l'obligació d'ús del format electrònic.
Els proveïdors tenen l'obligació de presentar les factures davant un registre administratiu en el termini màxim de trenta dies des de la data d'entrega efectiva del bé o la prestació del servei.
Mentre no es compleixi aquest requisit, no s'entén presentada la factura ni generarà cap obligació.
Les factures registrades en el corresponent registre administratiu s'han d'anotar obligatòriament en el Registre comptable de factures, incloses les factures electròniques presentades en el corresponent punt general d'entrada de factures electròniques.
Aquesta anotació constitueix un requisit necessari per tramitar el reconeixement de les obligacions i propostes de pagament que se'n derivin.
S'exclou d'aquesta obligació d'anotació en el Registre comptable de factures:
a) Les factures simplificades en paper regulades a l'article 4 del Reial decret 1619/2012, de 30 de novembre, pel qual s'aprova el Reglament pel qual es regulen les obligacions de facturació.
c) Les factures en paper que corresponguin a despeses tramitades a través del fons de maniobra fins a un import màxim de 5.000 euros.
En els supòsits d'entitats que no tenen l'obligació de disposar d'un registre administratiu, caldrà que habilitin un registre en què anotar la data de recepció de les factures.
El servei e.FACT del Consorci d'Administració Oberta de Catalunya és el punt general d'entrada de les factures electròniques de l'Administració de la Generalitat de Catalunya i el seu sector públic que en depèn, mitjançant l'aplicació corporativa GeFACT, com a eina eficient i compartida de custòdia i distribució de la factura electrònica.
El Departament d'Economia i Coneixement, a través de la Intervenció General, actua com a interlocutor directe de la Generalitat de Catalunya amb el Consorci Administració Oberta de Catalunya pel que fa a les condicions generals i específiques de prestació del servei de facturació electrònica e.FACT.
Aquest servei ha de garantir la interoperabilitat i l'intercanvi de factures de manera bidireccional amb el punt d'entrada de factures electròniques FACE de l'Administració General de l'Estat i, si escau, amb altres punts equivalents.
La utilització d'aquest servei per part dels ens, organismes i entitats definits a l'article 1.2 d'aquesta Ordre requereix la signatura del document electrònic d'activació del servei per part del representant legal dirigit a la Intervenció General
Les factures presentades en format paper davant els registres administratius s'han de posar a disposició dels òrgans destinataris de manera immediata.
Les factures electròniques s'han de presentar en el punt general d'entrada de factures electròniques e.FACT del Consorci Administració Oberta de Catalunya, ja sigui directament o a través d'altres punts generals d'entrada, que les remetrà al registre administratiu electrònic mitjançant un servei automàtic.
El sistema d'informació comú de registre administratiu de factures és l'aplicació corporativa S, d'acord amb el Decret 232/2013, de 15 d'octubre, pel qual es crea la seu electrònica, sense perjudici dels ens, organismes o entitats, que per causa justificada, han d'utilitzar altres eines de registre electrònic administratiu.
Un cop registrades, les factures electròniques es posen a disposició de manera automàtica a l'aplicació corporativa GeFACT, per a la seva custòdia i posada a disposició de les entitats destinatàries.
La recepció de les factures, d'acord amb els punts 1 i 2 anteriors, genera un justificant de registre on es fa constar, entre d'altres dades, l'assentament registral i la data i hora de presentació en el registre.
Aquest registre té únicament l'efecte que d'acord amb l'article 41 de la Llei 26/2010, de 3 d'agost, de règim jurídic i de procediment de les administracions públiques de Catalunya se'n derivin de la seva presentació en un registre administratiu.
El Departament d'Economia i Coneixement, com a gestor de la plataforma GeFACT, custodia les factures electròniques i les posa a disposició dels ens, organismes i entitats públiques, que són els responsables de recollir, tramitar i gestionar les mateixes.
La informació continguda en les factures electròniques que custodia la plataforma GeFACT no pot ser utilitzada per a la seva explotació o cessió a tercers, sense perjudici de les obligacions que puguin derivar-se de la normativa vigent i del seu ús per a fins estadístics.
Forma part de les obligacions legals el dret del proveïdor a consultar l'estat de la factura en els termes establerts a l'article 13 d'aquesta ordre.
En els departaments de l'Administració de la Generalitat de Catalunya, les entitats autònomes de caràcter administratiu, el Servei Català de la Salut i, en general, les entitats integrades en el sistema d'informació econòmic financer corporatiu GECAT, l'obtenció de factures de l'aplicació corporativa GeFACT, així com la seva anotació en el Registre comptable de factures segueix un procés automàtic.
Per a la resta d'entitats, l'accés a l'aplicació corporativa GeFACT pot ser en mode manual o en mode integració de sistemes d'informació, i són responsables de la seva anotació en els respectius registres comptables de factures.
L'obtenció de les factures en mode integració de sistemes d'informació es fa de manera automàtica.
L'accés a l'aplicació corporativa GeFACT en mode manual requereix disposar d'un dels certificats digitals de persona física acceptats pel sistema de gestió d'identitats i control d'accés als recursos de la Generalitat de Catalunya (GICAR), d'acord amb la llista d'entitats de certificació classificades pel Consorci Administració Oberta de Catalunya, o bé estar donat d'alta en el directori corporatiu de la Generalitat de Catalunya i disposar d'un usuari i paraula de pas actius.
En el Registre comptable de factures s'anotaran les dades següents:
Data i hora de presentació de la factura en el registre administratiu.
Nom i cognoms, nom comercial, raó o denominació social complerta de l'obligat a expedir factura.
Número i, en el seu cas, sèrie de la factura.
Import total de la factura, IVA inclòs.
L'oficina comptable distribueix les factures, un cop anotades, als òrgans competents per a la tramitació, en funció d'un indicador de servei o aprovisionament, és a dir, d'un número d'expedient, comanda i/o albarà, a través del qual s'han d'identificar les unitats tramitadores a qui vagin dirigides.
En l'àmbit de l'Administració de la Generalitat de Catalunya i les entitats autònomes de caràcter administratiu, el número d'expedient es configura com una dada indispensable necessària per a conèixer els òrgans competents per a la tramitació de la factura, és a dir, l'oficina comptable, l'òrgan gestor i la unitat tramitadora.
El número d'expedient, que s'obté del document comptable del compromís de despesa, ha de constar en el contracte o comanda formalitzat amb el proveïdor.
En les factures, a més de les dades mínimes obligatòries que han de constar, de conformitat amb el Reial decret 1619/2012, de 30 de novembre, pel qual s'aprova el Reglament que regula les obligacions de facturació, cal incloure el número d'expedient.
L'omissió d'aquesta dada comporta que es rebutgi la factura.
La resta d'entitats han de proporcionar als seus proveïdors l'indicador de servei o aprovisionament habitual, ja sigui un número d'expedient, comanda i/o albarà.
Les unitats tramitadores corresponents han d'expressar la seva conformitat o disconformitat amb la factura, i han d'informar de la data en què es produeix l'acceptació o rebuig en el Registre comptable de factures.
L'acceptació de la factura comporta la tramitació del reconeixement de l'obligació per part de l'òrgan gestor, deixant constància de les dates en el Registre comptable de factures.
Si hi ha errors o omissions en el contingut de la factura o discrepàncies en el procediment de conformitat de la prestació del servei o de l'entrega del bé objecte del contracte, la factura s'ha de rebutjar i s'ha d'indicar el motiu del rebuig i la data en què es produeix, deixant-ne constància en el registre comptable de factures.
S'ha de seguir el mateix procediment en els casos que malgrat haver estat acceptada la factura es verifiqui amb posterioritat, en el procediment de fiscalització de la despesa, que la factura no reuneix els requisits exigits per la normativa per acceptar-la.
El rebuig de la factura i la seva devolució comportarà deixar sense efecte el còmput del termini legal de pagament fins que no s'esmenin les discrepàncies o els errors comunicats al proveïdor.
Un cop s'esmenen, cal presentar una factura nova perquè es torni a registrar en el registre administratiu o equivalent i s'anoti en el Registre comptable de factures, i cal la conformitat dels òrgans competents per tramitar-a.
La presentació de la nova factura dóna lloc a l'inici del còmput del termini legal de pagament.
En el supòsit que el Registre comptable de factures rebi, a través del registre administratiu corresponent, una sol·licitud del proveïdor d'anul·lació d'una factura prèviament anotada, se n'ha de deixar constància en el Registre comptable de factures i s'ha de comunicar als òrgans competents per a la seva tramitació.
Aquests òrgans han de fer l'estimació i, si s'escau, devolució de la factura original a través del registre administratiu en què s'ha presentat la sol·licitud, després de l'anul·lació de les anotacions efectuades en el Registre comptable de factures, o bé rebutjar la sol·licitud.
Si aquesta sol·licitud es refereix a una factura no anotada prèviament en el Registre comptable de factures, s'ha de rebutjar i retornar al registre administratiu o equivalent d'origen.
Segons la informació que consta en el Registre comptable de factures i en el sistema d'informació comptable, els ens, organismes i entitats als quals es refereix l'article 1.2 d'aquesta Ordre han d'informar els estats de tramitació actualitzats de totes les factures electròniques que reben, a petició prèvia del proveïdor.
Els estats de tramitació de les factures electròniques que cal informar són, almenys, els següents:
Registrada: la factura ha estat rebuda en el punt general d'entrada de factures i ha estat registrada administrativament, proporcionant un número d'assentament registral al proveïdor.
Registrada en RCF: la factura ha estat anotada en el Registre comptable de factures de l'oficina comptable destinatària.
Comptabilitzada l'obligació reconeguda: l'obligació de pagament derivada de la factura ha estat reconeguda.
Pagada: l'obligació de pagament derivada de la factura ha estat pagada.
Rebutjada: l'oficina comptable o la unitat tramitadora han rebutjat la factura, indicant al proveïdor el motiu del rebuig.
Anul·lada: l'oficina comptable o la unitat tramitadora accepten la sol·licitud d'anul·lació de la factura presentada prèviament pel proveïdor.
El proveïdor pot consultar l'estat de tramitació de les factures al web del Departament d'Economia i Coneixement dins l'àmbit d'actuació Tresoreria i pagaments a l'apartat Consulta de l'estat de pagament de documents, a l'apartat de tràmits de la seu electrònica de la Generalitat de Catalunya o gencat.cat o a través dels punts generals d'entrada de factures electròniques.
La comunicació del rebuig de la factura o del resultat de la sol·licitud d'anul·lació s'efectua a través de la consulta que realitza el proveïdor d'acord amb el punt anterior.
A efectes del seu tractament en el punt general d'entrada de factures electròniques eFACT, les factures s'ajustaran, en quant al format estructurat i signatura electrònica avançada basada en un certificat reconegut i segell electrònic, amb allò disposat a l'article 5 i a la disposició addicional segona de la Llei 25/2013, del 27 de desembre, d'impuls de la factura electrònica i creació del registre comptable de factures en el sector públic.
A més a més, les factures adreçades als ens, organismes i entitats definides a l'article 1.2 d'aquesta Ordre hauran de seguir les especificitats següents:
a) Cada fitxer XML contindrà una única factura, indicant en el fitxer la modalitat individual:
b) El màxim de línies de la factura serà de 999 línies.
c) De conformitat amb el que disposen els punts 6 i 7 de l'article 9 de la present Ordre, l'indicador del servei o aprovisionament que calgui utilitzar s'informarà obligatòriament en els camps següents, segons es tracti del número d'expedient, comanda i/o albarà:
Número d'expedient: FileReference
d) Les factures han de ser completes i originals, amb la indicació següent:
En cas que, atenent les característiques del servei, sigui necessari incloure informació addicional no contemplada en el nucli del format estructurat de la factura electrònica, l'òrgan contractant podrà exigir, a través de les clàusules del contracte, la inclusió d'altres documents acreditatius de l'entrega del bé o de la prestació del servei que resultin obligatoris d'acord amb la normativa aplicable.
A més a més, caldrà fer ús de les extensions sectorials aprovades amb caràcter bàsic.